EFF wil spogskool sluit oor ‘rassisme’Die EFF beskuldig die Riebeek College Girls’ High School op Uitenhage daarvan dat die skool swart leerders anders as die res behandel. Foto: riebeekcollege.co.za Die EFF dreig om die Riebeek College Girls’ High School op Uitenhage in die Oos-Kaap met geweld te dwing om te sluit weens wat lede beskryf as gevalle van rassisme by dié spogskool. Die polisie is Dinsdag twee keer ontbied om die orde by die skool te handhaaf nadat ŉ groepie EFF-ondersteuners opgedaag het, maar toegang tot die skoolperseel geweier is. Hulle wou met die skoolhoof, Kieran Stear, oor bewerings van rassisme praat. “Hulle het die probleme gaan lug wat hulle reeds met ons gelug het,” het Malibongwe Mtima, woordvoerder van die Oos-Kaapse onderwysdepartement, Woensdag aan Maroela Media gesê, maar bygevoeg die departement kan nie beswaarmakers “beperk” ten opsigte van hoe hulle wil betoog nie. “Ons is tevrede nadat ons met die ontevredenes gesels het dat ons tot ŉ vergelyk gekom het dat die probleem van rassisme nie deur die departement alleen opgelos kan word nie,” sê Mtima, “maar dat ons alle betrokkenes se samewerking nodig het.” In die geheel kon geen bewyse van kwaadwilligheid of rassisme gekry word nie. Hy sê die ongelukkigheid oor beweerde rassisme in die skool het twee weke gelede kop uitgesteek. “Daar was bewerings dat sommige [onderwysers] rassisties is en dat swart leerders anders [as bruin en wit leerders] behandel word. Ons het dit toe begin ondersoek en ŉ program vir maatskaplike transformasie by die skool ingevoer.” Mtima sê die doel daarvan is om die skoolgemeenskap “tot ŉ verenigde gemeenskap te help vorm” en “toe te sien dat teen niemand op grond van hul ras gediskrimineer word nie”. Van die aantygings teen onderwysers was dat sommige swart leerders as “julle mense” aangespreek is. Volgens hom is hul ondersoek egter afgehandel en is bevind van die onderwysers se uitlatings is uit verband geruk. “In die geheel kon geen bewyse van kwaadwilligheid of rassisme gekry word nie.” Die EFF meen egter die departement kon meer gedoen het om teen vermeende rassiste op te tree en dat die skool steeds rassiste huisves.